  Туспуктэм: Григорий Фомин Майя Бывальцева Удмуртиысь суй-пыдзыя сӧсыр 12 спортсменъёс Москва улосвылысь Пересвет каре куасэн бызьылонъя но биатлонъя Россилэн кубокез понна ӵошатсконъёсы мынӥзы. Со сярысь элькунысь командалэн тренерез Андрей Кузнецов «ВКонтакте» мерлыко вотэсысь бамаз ивортӥз. Россиысь Паралимпи комитетлэн пресс-службаез ивортэмъя, ӵошатсконъёс 25-29 толшоре ортчозы. Россилэн кубокез понна вожвылъяськонэ 50 пала спортсменъёс пыриськозы, соос пӧлын кунысьтымы но дуннеысь кужмоосыз куасэн бызьылӥсьёс но биатлонистъёс: Удмуртиысь кык полэс Паралимпи чемпион, 2022-тӥ арын дуннелэн абсолютной чемпионэз Владислав Лекомцев, Татарстанысь кык полэс Паралимпи чемпион Рушан Миннегулов, Москваысь Паралимпи чемпион Александр Проньков но мукетъёсыз. Со сяна, пиналъёслэн но быдэ вуымтэослэн ӵошатсконъёссы ортчозы, отын 25 пала спортсменъёс кужымзэс мерталозы. Ӵошатсконъёслэн радлыксы: 25-тӥ толшоре – шоро-куспо дистанцие куасэн бызьылон; 26-тӥ толшоре – вакчи дистанцие куасэн бызьылон; 28-тӥ толшоре – биатлонын нимаз бызьылонъёс; 29-тӥ толшоре – биатлонын спринт. Тодэ вайытом. азьвылгес Удмуртиысь паралимпиец Владислав Лекомцев «Серебряная лань» премилэн лауреатэз луиз. Тегъёс: Удмуртия Спорт куасэнбызьылон Биатлон  